Dette er den røde politikken Moxnes vil kjempe for i Oslo

Skal Raymond Johansen (Ap) styre Oslo, er han avhengig av støtte fra ytterste venstre.

-Vårt mål er å trekke Ap mot venstre, sier Bjørnar Moxnes i Rødt. Heiko Junge, NTB Scanpix

16. sep. 2015 13:16 Sist oppdatert 22. september 2015

Rødt-leder Bjørnar Moxnes forbereder seg på forhandlinger i Oslo.

— Vi skal ikke inn i noe byråd, til det er avstanden for stor, men de er avhengig av vår støtte for å få flertall. Den posisjonen skal vi bruke som best vi kan, sier Moxnes til Aftenposten.

Han sier fløypartiet vil gjøre sitt ytterste for å trekke Raymond Johansen hardt mot venstre.

— Vårt mål er å gjøre det Erna Solberg advarte mot i valginnspurten, at et sterkt Rødt vil trekke Ap til venstre. Det skal vi gjøre, og holde Raymond fast ved løftene om en ny politisk kurs i Oslo.

Les gjerne også denne saken, om de seks største kampsakene de rødgrønne må bli enige om i Oslo.

Dette mener de

Ap og Raymond Johansen er avhengig av støtte fra Rødts tre representanter - i tillegg til SV og Miljøpartiet De Grønne - for å ha flertall i bystyret. Rødt har ikke villet være konkrete med sine krav før forhandlingene er i gang, men ut fra valgprogrammet er det tydelig at partiet som tidligere har villet ha revolusjon, går inn for markante endringer.

I programmet står det blant annet at:

«Bydelene må minimum følge Oslo kommunes bemanningsnorm (3 voksne per 18 store barn, og 3 voksne per 9 små barn). Det skal settes inn vikarer ved fravær fra første dag».

«All konkurranseutsetting og privatisering av kommunale tjenester må stanses. Oslo kommune skal selv stå for driften av kommunale tilbud».

Oslo skal ta imot flere flyktninger, og alle mottaksordninger skal drives av enten det offentlige eller av ideelle.

«Dagens småhusplan, som verner rundt 29.000 villaeiendommer, er til hinder for utbygging og bør revideres».

Budsjettene bør overskrides når det er konkrete behov for det, særlig i de tilfeller hvor støtte er lovpålagt.

Alle bør ha byttehyller eller byttecontainere innen rimelig gangavstand fra der de bor.

Kommunale kantiner bør innføre minst en kjøttfri dag i uka.

Det skal bygges ut et universelt utformet hoved-gangveinett, over hele Oslo.

Kollektivtransporten i Oslo skal være gratis å bruke for alle, finansiert av fellesskapet.

Det skal være gratis adgang til kommunalt eide museer og gallerier hele året.

Hovedkrav om reduserte forskjeller

Partileder og førstekandidat Bjørnar Moxnes vil ikke si hva som er partiets konkrete krav, men beskriver partiets hovedprioriteringer slik:

— Det viktige for oss er å få på plass en politikk som reduserer forskjellene i byen. Vi vil blant annet gi gratis kjernetid i barnehage til flere, slik at barn fra fattige familier får gå i barnehage. Vi vil også ha gratis halvdagsplass på SFO, og gjøre slutt på utbyttet Høyre har hentet ut fra beboerne i de kommunale leilighetene, sier han.

Rødt har gått med på Arbeiderpartiets modell for eiendomsskatt, men vil ta en kamp om hvordan pengene skal brukes.

— Det skal vi forhandle om. Men jeg vil ikke ta de forhandlingene gjennom media, sier Moxnes.

- Raymond Johansen har vært kategorisk på at pengene skal øremerkes barnehager og eldreomsorg?

— Jeg tror ikke Raymond kommer til å gi klubben til Stian Berger Røsland bare fordi han ikke får alt helt på sin måte. Han har tross alt ikke fått rent flertall.

Klar for kamp om E18

Noe som trolig blir enda tøffere, er kampen om hovedfartsåren inn og ut av Oslo vestover. Der har SV og Miljøpartiet de Grønne allerede vært tydelige på at en kapasitetsøkning er uaktuelt. MDG mener ett privatbilfelt på E18 er nok.

— Vi har vært mot utbygging og kapasitetsutvidelse av E18 hele veien. Vi drev en ensom valgkamp mot det i 2011, så kom MDG og etter hvert også SV etter. Å gjøre Oslopakke 3 mer klimavennlig er et krav som både MDG, SV og Rødt er samstemte om, og som er viktig for alle tre partier. Også Raymond har sagt at han ikke kan godta en ny E18 som utvider privatbilkapasiteten inn til Oslo.

- Betyr det at dere egentlig er enige, eller bruker AP en annen definisjon?

— Nøyaktig hva de legger i det, er uklart. Her må vi få en tydelig avklaring.

-Både AP og MDG har sagt de vil ha ordføreren – hvem foretrekker du?

-Det får vi diskutere.

Hør

Les også Aftenpoddens valgnachspiel: Ap-jubel, grønn vekst og trøbbel i sikte for Siv Jensen

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding